UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring[er] til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 97/67/EF for så vidt angår yderligere åbning af Fællesskabets marked for posttjenester OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0139 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring[er] til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 97/67/EF for så vidt angår yderligere åbning af Fællesskabets marked for posttjenester

1. Indledning

I henhold til EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringsforslag, Europa-Parlamentet har fremsat ved andenbehandlingen. Nedenfor redegør Kommissionen for sin holdning til Parlamentets tre ændringsforslag.

2. Baggrund

- Den 30. maj 2000 vedtog Kommissionen et forslag til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester [1]. Forslaget blev oversendt til Europa-Parlamentet og Rådet den 14. juli 2000.

[1] KOM(2000) 319 endelig, EFT C 337 af 28.11.2000.

- Det Økonomiske og Sociale Udvalg afgav udtalelse om forslaget på sit 337. plenarmøde den 29. november 2000 [2].

[2] EFT C 116 af 20.4.2001, s. 99.

- Regionsudvalget afgav udtalelse om forslaget på sit 36. plenarmøde den 4. december 2000 [3].

[3] EFT C 144 af 16.5.2001, s. 20.

- Europa-Parlamentet vedtog på sit plenarmøde den 14. december 2000 en lovgivningsmæssig beslutning [4] med dets udtalelse om Kommissionens forslag.

[4] EFT C 232 af 17.8.2001, s. 287-301.

- Den 21. marts 2001 vedtog Kommissionen et ændret forslag [5] i lyset af Europa-Parlamentets, Det Økonomiske og Sociale Udvalgs og Regionsudvalgets udtalelser.

[5] KOM(2001) 109 endelig, EFT C 180 E af 26.6.2001, s. 291.

- Den 6. december 2001 fastlagde Rådet en fælles holdning [6] (ved kvalificeret flertal).

[6] CS/2001/14091.

- Den 10. december 2001 vedtog Kommissionen sin meddelelse til Europa-Parlamentet [7] om Rådets fælles holdning.

[7] SEK(2001) 1961 endelig.

- Den 13. marts 2002 vedtog Europa-Parlamentet ved andenbehandlingen tre ændringsforslag til den fælles holdning [8].

[8] A5-0058/2002.

3. Formålet med forslaget

Formålet med direktivet er at efterkomme den bestemmelse i direktiv 97/67/EF, der siger, at der skal ske en yderligere gradvis og kontrolleret åbning af postmarkedet pr. 1. januar 2003, og at fastsætte en tidsplan for denne yderligere åbning. Det foreslås desuden at regulere forskellige spørgsmål med henblik på at sikre, at det indre marked for posttjenester fungerer gnidningsløst.

4. Kommissionens holdning til Europa-Parlamentets ændringsforslag

4.1. Ændringsforslag, som Kommissionen accepterer

Europa-Parlamentet vedtog ved andenbehandlingen tre ændringsforslag til Rådets fælles holdning.

Kommissionen kan acceptere ændringsforslagene med følgende begrundelse:

Ændringsforslag 1 indfører en ny betragtning med et krav om, at Kommissionen regelmæssigt bør fremsende rapporter til Europa-Parlamentet og Rådet om anvendelsen af direktivet. Dette ændringsforslag kan accepteres, da det vil sikre, at Europa-Parlamentet og Rådet holdes informeret om udviklingen i sektoren inden for de gældende rammer (dvs. en udvidelse af de gældende bestemmelser i direktiv 97/67/EF, nærmere bestemt betragtning 40).

Ændringsforslag 2 indfører ændringer i ordlyden af direktivets nye artikel 7, stk. 1, for at sikre en bedre overensstemmelse med ordlyden af den nuværende artikel 7 i direktiv 97/67/EF og undgå en henvisning til begreber uden definition ("standardposttjenester"). Ønsket om at tilpasse ordlyden til den nuværende artikel 7 og undgå begreber uden definition ("standardposttjenester") samt udformningen af den dermed forbundne ændring kan accepteres.

Ændringsforslag 3 indfører ændringer i artikel 23 i direktiv 97/67/EF for at fastslå, at Kommissionen hvert andet år forelægger Europa-Parlamentet og Rådet en beretning om, hvordan direktivet er blevet anvendt (første gang senest den 31. december 2004), eventuelt ledsaget af forslag til Europa-Parlamentet og Rådet. Dette ændringsforslag kan accepteres, da det vil sikre, at Europa-Parlamentet og Rådet holdes informeret om udviklingen i sektoren inden for de gældende rammer (dvs. en udvidelse af de gældende bestemmelser i direktiv 97/67/EF, nærmere bestemt artikel 23 og den dermed forbundne betragtning 40).

4.2. Ændringsforslag, der ikke kan accepteres af Kommissionen

Ingen.

5. Konklusion

Kommissionen accepterer derfor alle de ændringsforslag, Europa-Parlamentet vedtog ved andenbehandlingen.

I henhold til EF-traktatens artikel 250, stk. 2, ændrer Kommissionen sit forslag i overensstemmelse med ovenstående.